钦定古今图书集成/方舆汇编/边裔典/第124卷 > 《明实录》 > 《谕朵颜等卫属夷檄》明·叶向高
## 钦定古今图书集成/方舆汇编/边裔典/第124卷 > 《明实录》 > 《谕朵颜等卫属夷檄》明·叶向高

《告谕》，“朵颜等卫，服属中国之日久矣。往高皇帝时，建
卫置戍，比于内臣。文皇帝经营天下，尔与有劳，遂俾
尔大宁，冠带其酋，令世世勿绝。尔诸夷介在戎狄，获
有宁宇，至于今无害，则谁之赐也？惟尔先世感国家
恩，慕义服从。洪永之际，贡币岁通，事我中国甚谨。其
后悼心失图，稍稍轶我边陲，焚我郊保，犯我渔阳。谍
间瓦刺通毛里孩，以滋我蟊贼。我祖宗惧尔之有戎
心也，第裁其贡使，犹不忍尔绝，是我国家有德于诸
夷甚厚。尔乃益肆狼心，联结土蛮诸虏，窥我两河，盖
至今日。而边境之间骚然靡宁，则职汝之由。议者咸
谓尔名为蓟镇之藩篱，实为辽左之大患。不大芟薙
以威其心，祸且未厌。陛下圣德兼覆”远近，谓尔先世
曾效顺于国家，毋是剪除，尔亦或者悔祸之延，而欲
邀福于我二祖之宠灵也。以幡然易念，长为外臣，陛
下实与嘉之，其奚以兴戎为？疆圉之臣奉宣此旨，不
敢妄自启衅，日夜俟尔之改图也。而尔未有悛心，阴
谋益甚，意者尚未谕陛下赦过兼容之盛心乎？尔独
不念我中国全盛，士“马精强，谋臣猛将，云集雾蒸。材
官蹶张之技，百倍于控弦。尔宁不闻之？今军吏欲加
威于尔，而陛下不忍，果何爱尔诸夷也？固谓国家素
于尔有恩，不与他夷诸虏同耳。且尔每岁贡献，皆驽
蹇疲羸，不充于天厩。而国家时出金帛牛酒以犒尔
众。较其赀费，远不相当。我中国岂有赖焉？亦惟是累
世之故，不与尔争。尔忘如天之德，而与虏为媾，利其
卤获，从而瓜分之。委德于身而委怨于诸虏，于计狡
矣。万一陛下震怒，憪然忿尔之有非，正告天下以夷
德无厌，蔑恩蓄祸，责行间诸臣，灭此而后朝食，尔其
何辞？或者有狂谋之人为尔画计，以尔结连青把都
土蛮诸虏，足为声援。不知青把都土蛮所以结婚姻、
纳厚交于尔者，以尔犹臣事中国，能为彼中诇耳。一
旦国家绝尔欢师渡横水之北，彼安敢奋螳螂之臂，
助尔抗我天朝哉？夫弃积世之恩，捐万全之策，而托
于不可知之虏以自固，计孰舛焉？尔诚悔于厥心，与
国家并谋协虑，毋通别种，毋启难端，使我边圉之民
无逢其灾害，是尔之成也。当有休嘉以答尔劳，长享
中国之赐，令名厚利，尔实兼之，何如徇小利而忘大
害，弃前勋而以身为戎首也？尔其熟图之，毋贻伊戚。